22. ΑΠΟΦΑΣΙΣ ΥΠΟΥΡΓΟΥ ΚΟΙΝ. ΥΠΗΡΕΣΙΩΝ Αριθ. Α5/2375 της 21 Ιουλ./18 Αυγ. 1978 (ΦΕΚ Β΄ 689) Περί της χρήσεως κατασιγασμένων αεροσφυρών. Έχοντας υπόψη: α)Το Π.Δ. 544/1977 «Περί Οργανισμού του Υπουργού Κοιν. Υπηρεσιών». β)Τον Α.Ν. 2520/1940 «Περί Υγεινομικών Διατάξεων», αποφασίζουμε: Άρθρο 1. Για τον περιορισμό του θορύβου του περιβάλλοντος, με σκοπό την προστασία της δημόσιας υγείας και παράλληλα της υγείας των χειριστών, καθορίζουμε να είναι εφοδιασμένοι όλοι οι χρησιμοποιούμενοι τύποι αεροσφυρών με ειδικό σύστημα κατασιγάσεως του θορύβου, που εκπέμπουν κατά τη λειτουργία τους (σιγαστήρα). Άρθρο 2. Τα ελάχιστα αποδεκτά όρια μειώσεως του θορύβου από τους σιγαστήρες των αεροσφυρών και ο τρόπος μετρήσεως καθορίζονται κάθε φορά με απόφαση του Γενικού Διευυθντού Υγιεινής, ύστερα από γνώμη Τεχνικής Επιτροπής, που συγκροτείται με απόφαση του ιδίου και αποτελείται από εκπροσώπους, ανά ένα, των Υπουργείων Κοινωνικών Υπηρεσιών, Δημοσίων ΄Εργων, Εργασίας και Εσωτερικών. Άρθρο 3. Η παρούσα διάταξη θα ισχύσει έξη μήνες μετά τη δημοσίευσή της, στην Εφημερίδα της Κυβερνήσεως. Η εφαρμογή της ανατίθεται στα Κρατικά Υγειονομικά και Αστυνομικά όργανα, καθώς και στα αρμόδια Τεχνικά όργανα των Υπουργείων Εσωτερικών, Δημοσίων Έργων και Εργασίας. Άρθρο 4. Οι ιδιοκτήτες και οι νομείς των χρησιμοποιούμενων αεροσφυρών τιμωρούνται, σε περίπτωση παραβάσεως, σύμφωνα με τις διατάξεις του Ποινικού Κώδικα. Άρθρο 5. Μεταβατική Διάταξη. 1.Οι αερόσφυρες που βρίσκονται σε λειτουργία, πριν από την ισχύ της παρούσης Υγειονομικής Διατάξεως, θα εφοδιαστούν με τους κατάλληλους σιγαστήρες, μέσα στη προθεσμία που δίνεται στο ανωτέρω άρθρο 3. 2.Εάν προκύψουν ειδικά προβλήματα για την εφαρμογή της μεταβατικής αυτής διατάξεως στις λειτουργούσες αεροσφύρες, είναι δυνατή η χορήγηση παρατάσεως της ανωτέρω προθεσμίας κατά έξη το πολύ ακόμη μήνες, με απόφαση του Νομάρχη, στην περιοχή του οποίου χρησιμοποιούνται, αφού ληφθεί υπόψη ο βαθμός ενοχλήσεως σε κάθε συγκεκριμένη περίπτωση. 